NARIADENIE KOMISIE (EÚ) č. 94/2010
z 3. februára 2010,
ktorým sa stanovuje dodatočné množstvové obmedzenie vývozu cukru mimo kvóty, pokiaľ ide o hospodársky rok 2009/2010
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 61 prvý odsek písm. d) v spojení s článkom 4,
keďže:
(1)
V súlade s článkom 61 prvým odsekom písm. d) nariadenia (ES) č. 1234/2007 sa množstvo vyrobeného cukru alebo izoglukózy presahujúce kvótu uvedenú v článku 56 uvedeného nariadenia môže vyviezť len v rámci množstvového obmedzenia, ktoré musí stanoviť Komisia pri súčasnom dodržiavaní záväzkov vyplývajúcich z medzinárodných dohôd uzavretých Úniou.
(2)
Nariadením Komisie (ES) č. 951/2006 (2) sa stanovujú podrobné vykonávacie pravidlá pre vývoz mimo kvóty, najmä pokiaľ ide o vydávanie vývozných povolení. Množstvové obmedzenie by sa však malo stanoviť za každý hospodársky rok s ohľadom na možné príležitosti na vývozných trhoch.
(3)
Na hospodársky rok 2009/2010 sa v nariadení Komisie (ES) č. 274/2009 (3) stanovilo množstvové obmedzenie na vývoz cukru mimo kvóty vo výške 1 350 000 t. Žiadosti o vývozné povolenia uvedené obmedzenie rýchlo prekročili. V nariadení Komisie (ES) č. 1106/2009 (4) sa preto stanovuje percento prijatia na vydávanie vývozných povolení a pozastavuje podávanie žiadostí o vývozné povolenia na cukor mimo kvóty. V čase, keď sa stanovilo obmedzenie vo výške 1 350 000 t, boli hospodárske podmienky také, že nebolo možné vylúčiť, že vývoz cukru mimo kvóty sa mohol považovať za subvencovaný, pretože priemerné náklady na výrobu cukru v Únii mohli byť vyššie ako predajná cena cukru mimo kvóty na vývoznom trhu. Za takých podmienok preto nebolo možné zvýšiť množstvo vyvážaného cukru mimo kvóty nad obmedzenie vyplývajúce z uvedených medzinárodných záväzkov Únie.
(4)
Od začiatku roka 2009 sa celosvetové hospodárske podmienky v sektore cukru výrazne zmenili. Na začiatku januára 2010 sa celosvetové trhové ceny bieleho cukru viac než zdvojnásobili a na londýnskom trhu pre termínované obchody s komoditami dosiahli približne 500 EUR za tonu. V rovnakom čase ceny na trhu s cukrom v Únii poklesli v súlade s inštitucionálnou referenčnou cenou.
(5)
Na základe súčasných hospodárskych podmienok sú priemerné výrobné náklady cukrovej repy v Únii pod úrovňou predajnej ceny cukrovej repy mimo kvóty. Okrem toho je predajná cena cukru mimo kvóty na svetovom trhu nad priemernými nákladmi na výrobu cukru v Únii. Pokiaľ sa teda tieto podmienky uplatňujú, vývoz cukru mimo kvóty nemožno považovať za subvencovaný. V dôsledku toho by sa vývoz nad úroveň záväzkov Únie v oblasti subvencií na podporu vývozu mohol realizovať bez porušenia povinností vyplývajúcich z členstva Únie v Svetovej obchodnej organizácii.
(6)
Podľa najaktuálnejších informácií je jasné, že v dôsledku výnimočne priaznivých meteorologických podmienok v roku 2009 sa v Únii vyprodukuje veľké množstvo cukru mimo kvóty. Toto množstvo sa v súčasnosti odhaduje približne na 4 100 000 ton. Pri zohľadnení všetkých možných spôsobov odbytu tohto cukru, najmä dopytu chemického priemyslu týkajúceho sa priemyselného cukru, sa odhaduje, že najmenej 500 000 t zostane k dispozícii na vývoz.
(7)
Pokiaľ ide o predpokladaný prebytok v Únii počas hospodárskeho roku 2009/1010 a výnimočne vysoké svetové trhové ceny spôsobené veľmi ťažkou situáciou v dodávke v tomto čase, uprednostňuje sa vývoz zostávajúceho prebytku cukru v Únii pred jeho prenosom do nasledujúceho hospodárskeho roku. Stanovením dodatočného množstvového obmedzenia v súvislosti s hospodárskym rokom 2009/2010 by sa producentom cukru a pestovateľom cukrovej repy v Únii umožnilo profitovať zo súčasných priaznivých vývozných možností. Preto by sa malo stanoviť dodatočné množstvové obmedzenie.
(8)
V súčasnosti sa odhaduje, že svetové trhové ceny cukru môžu od druhej polovice roka 2010 začať klesať. Aby sa zabezpečilo, že ďalší vývoz cukru mimo kvóty nebude narúšať záväzky Únie v oblasti subvencií, je vhodné obmedziť žiadosti o dovozné povolenia do 30. júna 2010 a obmedziť platnosť dovozných povolení na jeden mesiac.
(9)
Vývoz cukru z Únie do určitých blízkych miest určenia a tretích krajín, ktoré poskytujú výrobkom zo Spoločenstva preferenčný dovozný režim, je v súčasnosti v obzvlášť priaznivom konkurenčnom postavení. Vzhľadom na neexistujúce vhodné nástroje vzájomnej pomoci pri riešení nezrovnalostí a s cieľom minimalizovať riziko podvodu a predchádzať akémukoľvek zneužitiu súvisiacemu s opätovným dovozom alebo uvedením cukru alebo izoglukózy mimo kvóty do Únie by sa niektoré blízke miesta určenia mali vylúčiť zo zoznamu oprávnených miest určenia.
(10)
Riadiaci výbor pre spoločnú organizáciu poľnohospodárskych trhov predložil stanovisko v časovom limite, ktorý stanovil jeho predseda,
PRIJALA TOTO NARIADENIE:
Článok 1
Stanovenie množstvového obmedzenia na vývoz cukru mimo kvóty
1. Bez toho, aby boli dotknuté ustanovenia nariadení (ES) č. 274/2009 a (ES) č. 1106/2009, sa dodatočné množstvo vo výške 500 000 ton bieleho cukru mimo kvóty, na ktorý sa vzťahuje číselný znak KN 1701 99, môže vyvážať bez náhrady, pokiaľ ide o hospodársky rok 2009/2010.
2. Vývoz v rámci množstvového obmedzenia stanoveného v odseku 1 sa povoľuje do všetkých miest určenia okrem:
a)
tretích krajín: Andorra, Lichtenštajnsko, Svätá stolica (Vatikánsky mestský štát), San Maríno, Chorvátsko, Bosna a Hercegovina, Srbsko (5), Čierna Hora, Albánsko a Bývalá juhoslovanská republika Macedónsko;
b)
území členských štátov, ktoré netvoria súčasť colného územia Únie: Faerské ostrovy, Grónsko, Helgoland, Ceuta, Melilla, samosprávne obce Livigno a Campione d'Italia a oblasti Cyperskej republiky, nad ktorými vláda Cyperskej republiky nevykonáva skutočnú kontrolu;
c)
európskych území, za ktorých vonkajšie vzťahy zodpovedá niektorý členský štát a ktoré netvoria súčasť colného územia Únie: Gibraltár.
Článok 2
Platnosť vývozných povolení
Odchylne od ustanovení článku 5 nariadenia (ES) č. 951/2006 sú povolenia vydané v súvislosti s dodatočným množstvovým obmedzením uvedeným v článku 1 ods. 1 platné 30 dní.
Článok 3
Pozastavenie vydávania dovozných povolení
Uplatňujú sa články 7e a 9 nariadenia (ES) č. 951/2006.
Článok 4
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Jeho účinnosť sa končí 30. júna 2010.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. februára 2010